Die afgelope Vrydag tydens saalperiode het die Grey Kollege Reünie Wayde van Niekerk vereer vir sy wonderlike prestasie tydens die Olimpiese Spele verlede jaar in Rio de Janeiro deur aan hom ’n gesogte erepenning te oorhandig. Hierdie gesogte eerbewys, gemaak van 18 karaat goud, is nog net aan sewe oud-Greys in die skool se roemryke geskiedenis toegeken en is die hoogste eerbewys wat deur die Grey Kollege Reünie aan ’n oud-Grey gemaak kan word. Vorige ontvangers hiervan sluit befaamde skrywers soos W.A. de Klerk en Sir Laurens van der Post, asook sportmanne soos Morné du Plessis en Kepler Wessels, in en met hierdie toekenning bevind Wayde hom nou in ’n uitgelese geselskap van baie spesiale oud-Greys. Dit was ’n aandoenlike toneel toe Wayde hierdie toekenning van die voorsitter van die nasionale Reüniekomitee, Gerhard Beukes, in die teenwoordigheid van sy ouers, verloofde en suster ontvang het. Wat weereens opmerklik was, was sy beskeie geaardheid en dat hy ’n jongman is wie se voete plat op die aarde is.
Saterdagoggend, dou-voor-dag, het verskeie ander sportaktiwiteite plaasgevind en die kompetisie tussen die twee skole was van hoogstaande gehalte gewees. Die hoogtepunt van die oggend was die kragmeting tussen die twee eerste rugbyspanne en dit was ’n naelbyt affêre wat eers in die laaste minuut beslis is. Alhoewel dit ’n geykte uitdrukking is, was skolerugby en goeie sportmanskap verseker die wenner gewees en is dit geen geheim hoekom soveel toeskouers, wat verskeie oud-leerders van beide skole insluit, bymekaar kom om hul alma mater te ondersteun en aan te moedig nie. Hierdie tipe geleentheid is verseker uniek aan Suid-Afrika en dit was ’n belewenis gewees om die passie en trots van beide skole te aanskou.